Oficiālais Vēstnesis L 126 , 22/05/2003 Lpp. 0022 - 0023



Komisijas Regula (EK) Nr. 876/2003 (2003. gada 21. maijs), ar ko nosaka īpašus pasākumus saskaņā ar Padomes Regulu (EK) Nr. 2347/2002 attiecībā uz dziļjūras zivju sugu nozveju un pieturvietām Dānijas sezonālajai zvejniecībai Skagerakā un Ziemeļjūrā EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 2002. gada 16. decembra Regulu (EK) Nr. 2347/2002, ar ko ievieš īpašas pieejamības prasības un piemēro saistītos noteikumus zvejai dziļjūras krājumos [1], un jo īpaši tās 3. panta 3. punktu, tā kā: (1) Regula (EK) Nr. 2347/2002 aizliedz turēt uz borta, izkraut vai pārkraut jebkuru dziļjūras zivju sugu kopējo daudzumu, kas pārsniedz 100 kilogramus katrā jūras reisā, izņemot gadījumus, ja atbilstošajam kuģim ir dziļjūras zvejas atļauja. (2) Regulas (EK) Nr. 2347/2002 tomēr paredz, ka pēc dalībvalsts pieprasījuma Komisija var noteikt īpašus pasākumus, lai ņemtu vērā sezonālo un amatieru zvejniecību. (3) Dānija ir lūgusi noteikt īpašus pasākumus, lai ņemtu vērā dziļjūras zivju sugu zvejniecības sezonālās īpatnības Skagerakā un ICES IVa rajona Norvēģijas ūdeņos. (4) Dānija ir iesniegusi sīki izstrādātu nozvejas informāciju par attiecīgajām zvejas vietām, kas parāda nepieciešamību ieviest šādus pasākumus, lai izvairītos no regulāras dažu dziļjūras zivju sugu nevēlamas piezvejas līdz 300 kilogramiem, kas rodas zvejojot citas sugas, piemēram, sarkanās plekstes, dažus mēnešus gadā. (5) Tādēļ Dānijas kuģiem, kuriem nav dziļjūras zvejas atļaujas, būtu jāatļauj atstāt uz borta, pārkraut vai izkraut krastā noteiktu dziļjūras zivju sugu daudzumus, lai samazinātu zivju izņemšanu un samazinātu atkritumus atbilstošajās zvejas vietās. (6) Šajā regulā paredzētie pasākumi ir saskaņā ar Zivsaimniecības pārvaldības komitejas atzinumu, IR PIEŅĒMUSI ŠO REGULU. 1. pants Darbības joma Šī regula attiecas uz zvejas kuģiem, kas peld ar Dānijas karogu un ir reģistrēti Kopienā, un ar kuriem veic šādas darbības: a) zvejo ICES IVa rajona Norvēģijas ūdeņos no 1. maija līdz 31. oktobrim un tieši atgriežas ostā laika posmā no 1. maija līdz 10. novembrim pēc zvejošanas ICES IVa rajona Norvēģijas ūdeņos laika posmā no 1. maija līdz 31. oktobrim; b) zvejo Skagerakā laika posmā no 1. aprīļa līdz 31. maijam un tieši atgriežas ostā no 1. aprīļa līdz 5. jūnijam pēc zvejošanas Skagerakā laika posmā no 1. aprīļa līdz 31. maijam. 2. pants Īpaši pasākumi Atkāpjoties no 3. panta 1. punkta Regulā (EK) Nr. 2347/2002: 1. Kuģos, ar kuriem veic 1. panta a) apakšpunktā noteiktās darbības un kuriem nav dziļjūras zvejas atļaujas, atļauts turēt uz borta, pārkraut vai izkraut krastā: a) jebkādus zilās jūras līdakas (Molva dypterigia) daudzumus, kas nepārsniedz 300 kilogramus; b) jebkādus dziļjūras zivju sugu, izņemot zilo jūras līdaku (Molva dypterigia), kopējos daudzumus, kas nepārsniedz 100 kilogramus; 2. Kuģiem, ar kuriem veic 1. panta b) apakšpunktā noteiktās darbības un kuriem nav dziļjūras zvejas atļaujas, atļauts turēt uz borta, pārkraut vai izkraut krastā: a) jebkādus strupdeguņa garastes (Coryphaenoides rupestris) daudzumus, kas nepārsniedz 300 kilogramus; b) jebkādus dziļjūras zivju sugu, izņemot strupdeguņa garasti (Coryphaenoides rupestris), kopējos daudzumus, kas nepārsniedz 100 kilogramus; 3. Kuģiem, ar kuriem veic gan 1. panta a) apakšpunktā, gan 1. panta b) apakšpunktā noteiktās darbības un kuriem nav dziļjūras zvejas atļaujas, atļauts turēt uz borta, pārkraut vai izkraut krastā: a) jebkādus strupdeguņa garastes (Coryphaenoides rupestris) daudzumus, kas nepārsniedz 300 kilogramus; b) jebkādus zilās jūras līdakas (Molva dypterigia) daudzumus, kas nepārsniedz 300 kilogramus; c) jebkādus dziļjūras zivju sugu, izņemot strupdeguņa garasti (Coryphaenoides rupestris) un zilo jūras līdaku (Molva dypterigia), kopējos daudzumus, kas nepārsniedz 100 kilogramus. 3. pants Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, 2003. gada 21. maijā Komisijas vārdā — Komisijas loceklis Franz Fischler [1] OV L 351, 28.12.2002., 6. lpp. --------------------------------------------------